2.12.2022.
HR
Službeni list Europske unije
L 311/173
(36)
Kako je navedeno u uvodnoj izjavi 30., problem koji su utvrdila francuska nadležna tijela u ovom slučaju uključuje hitnu potrebu za smanjenjem emisija stakleničkih plinova.
U svojoj ocjeni postavlja li mjera veća ograničenja nego što je to potrebno za rješavanje predmetnog problema Komisija će ispitati može li se mjerom ostvariti cilj doprinosa smanjenju emisija stakleničkih plinova i ne prekoračuje li se njome ono što je nužno za njegovo postizanje, uzimajući u obzir pružaju li drugi načini prijevoza odgovarajuće razine usluge kako bi se osigurala potrebna povezivost.
(37)
U tom kontekstu negativni učinci svih ograničenja prometnih prava na europske građane i povezivost moraju se kompenzirati dostupnošću cjenovno pristupačnih, praktičnih i održivijih alternativnih načina prijevoza.
(38)
Uvodno Komisija napominje da se razvija niz zakonodavnih i nezakonodavnih instrumenata kako bi se sektor zračnog prometa dodatno potaknuo da znatno smanji svoje emisije CO2 i postane održiviji.
U okviru paketa „Spremni za 55 %” Komisija je predstavila prijedlog revizije sustava EU-a za trgovanje emisijama (ETS) (14) radi jačanja cjenovnog signala za ugljik, prijedlog revizije Direktive o oporezivanju energije (15) kojim se ukida obvezno izuzeće za mlazna goriva te novi zakonodavni prijedlog „ReFuelEU Aviation” (16).
Cilj je te inicijative dekarbonizirati zrakoplovni sektor propisivanjem obveze uporabe održivih zrakoplovnih goriva (SAF) uz istodobno osiguravanje funkcionalnog zrakoplovnog tržišta.
Prijedlozi Komisije za ažuriranje zakonodavstva o jedinstvenom europskom nebu i pravila o upravljanju zračnim prometom (17) također imaju velik potencijal za modernizaciju i održivost, čime se pridonosi smanjenju prekomjerne potrošnje goriva i emisija CO2 uzrokovanih neučinkovitošću letova i fragmentacijom zračnog prostora.
Suzakonodavci trenutačno raspravljaju o tim zakonodavnim prijedlozima i oni se još ne primjenjuju.
Nakon uvođenja njima bi se trebalo djelotvorno doprinijeti dekarbonizaciji sektora zračnog prometa u mjeri u kojoj predmetna mjera više ne bi trebala biti potrebna.
(39)
Neovisno o tome, kako bi se u međuvremenu pridonijelo smanjenju emisija stakleničkih plinova u sektoru zračnog prometa Komisija napominje da je Francuska odlučila privremeno ograničiti korištenje prava prometovanja za usluge domaćeg javnog linijskog zračnog prijevoza putnika za koje postoji nekoliko izravnih dnevnih željezničkih veza u trajanju od manje od dva i pol sata s dovoljnom učestalošću i odgovarajućim vremenskim rasporedom.
(40)
Kad je riječ o tome pružaju li drugi načini prijevoza odgovarajuću razinu usluge, Komisija napominje da se člankom 1. konačnog nacrta odluke predviđa detaljniji skup relevantnih i objektivnih zahtjeva kojima se uzima u obzir kvaliteta veze za putnike na izravnim i povezanim letovima.
Osim toga, francuska nadležna tijela obvezala su se da će prije svakog razdoblja letenja ex ante ocijeniti nudi li željeznička veza odgovarajuću razinu usluge na određenoj liniji (kako je definirana u članku 1. konačnog nacrta odluke) i nakon toga na odgovarajući način obavijestiti potencijalno zainteresirane prijevoznike na kojim se linijama može nastaviti prometovati.
To također znači da bi se zabranjena linija mogla ponovno opsluživati ako se kvaliteta željezničke usluge promijeni i više ne ispunjava uvjete za odgovarajuću razinu usluge, čime se potiče pružanje kvalitetnih željezničkih usluga odgovarajuće razine.
Komisija smatra da bi se takvim dinamičnim pristupom kojim se uzima u obzir budući razvoj željezničkih usluga promicala multimodalnost u skladu s ciljevima Strategije za mobilnost i poboljšala povezivost.
(41)
Kad je riječ o ekološkoj koristi mjere, francuska nadležna tijela navode da „već provedeno (18) zatvaranje triju linija Orly-Bordeaux, Orly-Lyon i Orly-Nantes dovodi do ukupnog smanjenja emisija CO2 iz zračnog prijevoza za 55 000 tona.
” (19).
(14) (15) (16) (17) (18)
COM(2021) 552 final od 14.7.2021.
COM(2021) 563 final od 14.7.2021.
COM(2021) 561 final od 14.7.2021.
COM(2020) 577 final i COM(2020) 579 final od 22.9.2020.
Komisija napominje da je Air France već odlučio obustaviti poslovanje na tim trima linijama 2020., posebno u kontekstu zajma i državnog jamstva za zajmove koje je odobrila Francuska.
Zabrana tih linija stoga neće dovesti do stvarnog smanjenja emisija.
Međutim, nemjerljive koristi za okoliš ipak mogu nastati jer će zračni prijevoznici potencijalno zainteresirani za prometovanje na tim linijama biti u tome spriječeni.
(19) Procjene DGAC-a na temelju prometa iz 2019.